У сутарэннях касцёла знаходзіцца радзівілаўская крыпта, дзе з пачатку XVII ст. хавалі прадстаўнікоў княжацкага роду. Першае вядомае пахаванне адбылося ў красавіку 1616 г., калі ў крыпту была ўнесена труна Мікалая Крыштафа Радзівіла Сіроткі. Магчыма, яшчэ раней тут знайшлі спачын яго жонка і дзеці, якія памерлі ў раннім узросце. Апошняя пахавальная цырымонія прайшла 8 чэрвеня 2000 г., калі ў адмысловай нішы быў замураваны прах Антонія Мікалая Радзівіла (1935–1999), які памёр у Лондане. На сённяшні дзень у крыпце налічваецца 70 саркафагаў (адзін з якіх рытуальны), 2 канопы (сасуды з забальзаміраваннымі ўнутранымі органамі) і 1 урна з прахам.